טור מנוקד אבן העזר ד


אִסּוּר מַמְזֶרֶת וּנְתִינָה מִצְרִי וַאֲדוֹמִי עַמּוֹנִי וּמוֹאָבִי גּוֹי וְעֶבֶד וְשִׁפְחָה וְסָפֵק מַמְזֵר שְׁתוּקִי וַאֲסוּפִי מֻתָּר בְּאֵלּוּ

רמזי הסעיפים
 פִּסּוּל מַמְזֵר נָתִין עַמּוֹנִי וּמוֹאָבִי מִצְרִי וַאֲדוֹמִי
 עַמּוֹנִית וּמוֹאָבִית מֻתָּרוֹת מִיַּד
 מִצְרִי וַאֲדוֹמִי אֲסוּרִים עַד שְׁלוֹשָׁה דּוֹרוֹת
 מִצְרִית מְעֻבֶּרֶת שֶׁנִּתְגַּיְּרָה
 יִשְׂרָאֵל שֶׁבָּא עַל אַחַת מֵאֵלּוּ, אוֹ אֶחָד מֵאֵלּוּ שֶׁבָּא עַל בַּת יִשְׂרָאֵל
 נִתְגַּיְּרָה אַחַת מֵאֵלּוּ וְנִסֵּת לְיִשְׂרָאֵל, אוֹ שֶׁנִּתְגַּיֵּר אֶחָד מֵאֵלּוּ וְנָשָׂא יִשְׂרְאֵלִית
 מִצְרִי שֵׁנִי שֶׁנָּשָׂא מִצְרִית רִאשׁוֹנָה, אוֹ מִצְרִי רִאשׁוֹן שֶׁנָּשָׂא מִצְרִית שְׁנִיָּה
 עַמּוֹנִי שֶׁנָּשָׂא מִצְרִית, אוֹ מִצְרִי שֶׁנָּשָׂא עַמּוֹנִית קוֹדֵם שֶׁנִּתְגַּיְּרוּ, אוֹ אַחַר שֶׁנִּתְגַּיְּרוּ
 הָאִידְנָא אִם מֻתָּרִים מִיַּד מִצְרִי וַאֲדוֹמִי עַמּוֹנִי וּמוֹאָבִי
 מַה יַעֲשֶׂה הָרַב לְעָבְדוֹ וְיִהְיֶה דִּינוֹ כְּמְשֻׁחְרַר
 עֶבֶד שֶׁנָּשָׂא אִשָּׁה לִפְנֵי רַבּוֹ תּוֹפְסִים הַקִּדּוּשִׁין
 הַנּוֹשֵׂא שִׁפְחָתוֹ קִדּוּשִׁין תּוֹפְסִים לוֹ בָּהּ
 אֵי זֶהוּ מַמְזֵר
 הַבָּא עַל הַנִּדָּה אֵין הַוָּלָד מַמְזֵר
 מִי שֶׁהָלַךְ לִמְדִינַת הַיָּם וְיָלְדָה אִשְׁתּוֹ אַחַר שְׁנֵים עָשָׂר חֹדֶשׁ
 אֵשֶׁת אִישׁ שֶׁיָּצָא עָלֶיהָ קוֹל שֶׁהִיא מְזַנָּה
 הָאִשָּׁה שֶׁהָלַךְ בַּעְלָהּ לִמְדִינַת הַיָּם וְנִשֵּׂאת וַהֲרֵי בַּעְלָהּ קַיָּם
 מִי שֶׁחֶצְיוֹ עֶבֶד וְחֶצְיוֹ בֶּן חוֹרִין
 הַבָּא עַל אֵשֶׁת אִישׁ הַוָּלָד מַמְזֵר וְאָסוּר אֲפִילוּ בְּשִׁפְחָה
 יִשְׂרָאֵל שֶׁנָּשָׂא מַמְזֶרֶת אוֹ מַמְזֵר שֶׁנָּשָׂא יִשְׂרְאֵלִית הַוָּלָד מַמְזֵר לְעוֹלָם
 גּוֹי וְעֶבֶד שֶׁבָּאוּ עַל הַמַּמְזֶרֶת, אוֹ עַל הַיִּשְׂרְאֵלִית פְּנוּיָה, אוֹ אֵשֶׁת אִישׁ
 מַמְזֵר הַבָּא עַל הַגּוֹיָּה אוֹ עַל הַשִּׁפְחָה
 מַמְזֵר נוֹשֵׂא שִׁפְחָה לְכַתְּחִלָּה
 גֵר וּמְשֻׁחְרָר מֻתָּרִין בְּמַמְזֶרֶת, וּמַמְזֵר מֻתָּר בְּגִיּוֹרֶת וּמְשֻׁחְרֶרֶת וְהַוָּלָד מַמְזֵר
 גֵר אַחַר עֲשָׂרָה דּוֹרוֹת אָסוּר בְּמַמְזֶרֶת
 יִשְׂרָאֵל שֶׁנָּשָׂא גִּיּוֹרֶת וְגֵר שֶׁנָּשָׂא בַּת יִשְׂרָאֵל הַוָּלָד כְּיִשְׂרָאֵל לְכָל דָּבָר
 מַמְזֵר נוֹשֵׂא מַמְזֶרֶת, וְאִם אֶחָד מֵהֶם סָפֵק אוֹ שְׁנֵיהֶם – אָסוּר
 יְבָמָה שֶׁלֹּא שָׁהֲתָה שְׁלוֹשָׁה חֳדָשִׁים וְנִתְיַּבְּמָה וְיָלְדָה
 פְּנוּיָה שֶּׁנִּתְעַבְּרָה וְיָלְדָה
 אֲרוּסָה שֶּׁנִּתְעַבְּרָה
 הָיוּ הָעָם מְרַנְּנִים אַחֲרֶיהָ שֶׁזִּנְּתָה עִם אֲרֻסָהּ וְעִם אֲנָשִׁים אֲחֵרִים
 אֵשֶׁת אִישׁ שֶׁאוֹמֶרֶת עַל הָעֻבָּר שֶׁאֵינוֹ מִבַּעֲלָה אֵינָהּ נֶאֱמֶנֶת
 הָאָב שֶּׁאוֹמֵר עַל הָעֻבָּר אוֹ עַל אֶחָד מִבָּנָיו שֶׁאֵינוֹ מִמֶּנּוּ אֵימָתַי נֶאֱמָן
 וְאִם הִיא אוֹמֶרֶת 'מִגּוֹי וְעֶבֶד נִתְעֲבַּרְתִּי'
 הָאוֹמֵר עַל עַצְמוֹ שֶׁהוּא מַמְזֵר
 אֲסוּפִי אֵימָתַי הֲוֵי סָפֵק מַמְזֵר
 וְדִינוֹ אִם נִמְצָא בְּעִיר שֶׁיֵּשׁ בָּהּ גּוֹיִם לְעִנְיָן יֻחֲסִין, וּלְקִידוּשֵׁי אִשָּׁה, וּלְמִי שֶּׁהֲרָגוֹ, וּלְהַאֲכִילוֹ נְבֵלוֹת, וּלְהַחְזִיר אֲבֵדָתוֹ, וּלְפַקֵּחַ עָלָיו גַּל בְּשַׁבָּת, וּלְעִנְיַן נְזִיקִין
 וָלָד כָּשֵׁר וּפָסוּל שֶׁנִּתְעָרְבוּ וְכֵן וָלָד כֹּהֵן וְיִשְׂרָאֵל אֵימָתַי נֶאֱמֶנֶת הַחַיָּה לְהַכִּירָם
 כָּל אֵלּוּ הַסְּפֵקוֹת אֲסוּרִים זֶה בָּזֶה, וְהַוָּלָד הוֹלֵךְ אַחַר הַפָּגוּם
 מַמְזֵרִים וּנְתִינִים וַדַּאי – מֻתָּרִים אֵלּוּ בָּאֵלּוּ
 אֲסוּפִי שֶׁנָּשָׂא גִּיּוֹרֶת
 שְׁתוּקִי שֶׁנָּשָׂא אִשָּׁה שֶׁאֶפְשָׁר שֶׁתִּהְיֶה עֶרְוָה לוֹ

טור המנוקד
אֵלּוּ שֶׁאֵין רְאוּיִין לִשָּׂא, אוֹ מֵחֲמַת פְּסוּל יֻחֲסִין אוֹ מֵחֲמַת דָּבָר שֶׁבְּגוּפָן אוֹ מֵחֲמַת עֶרְוָה.
יִשְׂרָאֵל אָסוּר בְּמַמְזֶרֶת וּנְתִינָה, וְהִיא מִן הַגִּבְעוֹנִים שֶׁגָּזַר יְהוֹשֻׁעַ עֲלֵיהֶם, וְאָסוּר בְּעַמּוֹנִי וּמוֹאָבִי וּמִצְרִי וַאֲדוֹמִי.

מַמְזֵרִים וּנְתִינִים - אֲסוּרִים אִסּוּר עוֹלָם עַד סוֹף כָּל הַדּוֹרוֹת, לֹא שְׁנָא זְכָרִים וְלָא שְׁנָא נְקֵבוֹת.

עַמּוֹן וּמוֹאָב - הַזְּכָרִים אֲסוּרִים אִסּוּר עוֹלָם, אֲבָל הַנְּקֵבוֹת מֻתָּרוֹת מִיָּד.

מִצְרִי וַאֲדוֹמִי - אֶחָד זְכָרִים וְאֶחָד נְקֵבוֹת אֲסוּרִים שְׁנֵי דּוֹרוֹת לְאַחַר שֶׁנִּתְגַּיֵּר, הוּא וּבְנוֹ אֲסוּרִים, אֲבָל בֶּן בְּנוֹ מֻתָּר.
מִצְרִית מְעֻבֶּרֶת שֶׁנִּתְגַּיְּרָה, בְּנָהּ מִצְרִי שֵׁנִי.

יִשְׂרָאֵל שֶׁבָּא עַל אַחַת מֵאֵלּוּ, הַוָּלָד כְּמוֹתָהּ.
וְאֶחָד מֵאֵלּוּ חוּץ מִמַּמְזֵר הַבָּא עַל בַּת יִשְׂרָאֵל, הַוָּלָד כָּשֵׁר לַקָּהָל, אֶלָּא שֶׁפָּגוּם לַכְּהֻנָּה.

נִתְגַּיְּרָה אַחַת מֵאֵלּוּ וְנִיסֵּת לְיִשְׂרָאֵל, אוֹ שֶׁנִּתְגַּיֵּר אֶחָד מֵאֵלּוּ וְנָשָׂא אִשָּׁה יִשְׂרְאֵלִית, הַוָּלָד הוֹלֵךְ אַחַר הַפָּסוּל.
לְפִיכָךְ גֵּר עַמּוֹנִי אוֹ מִצְרִי שֵׁנִי שֶׁנָּשָׂא יִשְׂרְאֵלִית הַבַּת כְּשֵׁרָה, שֶׁאַחַר אֵיזֶה מֵהֵן שֶׁנֵּלֵךְ הִיא כְּשֵׁרָה, וַאֲפִלּוּ לַכְּהֻנָּה, אַף עַל פִּי שֶׁבִּיאָתוֹ בַּעֲבֵרָה.

מִצְרִי שֵׁנִי שֶׁנָּשָׂא מִצְרִית רִאשׁוֹנָה - בְּנוֹ שֵׁנִי.
מִצְרִי רִאשׁוֹן שֶׁנָּשָׂא מִצְרִית שְׁנִיָּה - בְּנוֹ שְׁלִישִׁי.
שֶׁהַכֹּל הוֹלֵךְ אַחֵר הָאֵם.

עַמּוֹנִי שֶׁנָּשָׂא מִצְרִית - הַוָּלָד עַמּוֹנִי.
וּמִצְרִי שֶׁנָּשָׂא עַמּוֹנִית - הַוָּלָד מִצְרִי.
שֶׁבָּאֻמּוֹת הַלֵּךְ אַחַר הַזְּכָרִים.
נִתְגַּיְּרוּ - הַוָּלָד הוֹלֵךְ אַחֵר הַפָּגוּם שֶׁבִּשְׁנֵיהֶם, כְּמוֹ גֵּר עַמּוֹנִי שֶׁנָּשָׂא גִּיּוֹרֶת מִצְרִית, אוֹ גֵּר מִצְרִי שֶׁנָּשָׂא גִּיּוֹרֶת עַמּוֹנִית וְיָלְדָה בֵּן, דִּינוֹ כְּעַמּוֹנִי לִהְיוֹת אָסוּר לָעוֹלָם.
יָלְדָה בַּת, דִּינָהּ כְּמִצְרִית לֵאָסֵר שְׁנֵי דּוֹרוֹת.
וּבִשְׁאָר כָּל הָאֻמּוֹת, מִיָּד לְאַחַר שֶׁנִּתְגַּיֵּר הֲרֵי הוּא כְּיִשְׂרָאֵל מִיָּד.

כָּתַב הָרַמְבַּ"ם: הָאִדְּנָא בֵּין מִצְרִי בֵּין עַמּוֹנִי מֻתָּרִין מִיָּד, שֶׁעָלָה סַנְחֵרִיב וּבִלְבֵּל כָּל הָאֻמּוֹת, וְכָל דְּפָרִישׁ מֵרֻבָּא פָּרִישׁ, וְאָנוּ תּוֹלִין בְּרֹב הָאֻמּוֹת שֶׁמֻּתָּרִין.
וַאֲדוֹנִי אָבִי הָרֹא"שׁ זַ"ל כָּתַב, שֶׁעַמּוֹנִי וּמוֹאָבִי וַאֲדֹמִי מֻתָּרִים מִיָּד, אֲבָל מִצְרִי גַּם עַתָּה הוּא אָסוּר עַד דּוֹר שְׁלִישִׁי.

עֶבֶד שֶׁהֻטְבַּל לְשֵׁם עַבְדוּת, אָסוּר בְּיִשְׂרְאֵלִית.
וְיִשְׂרָאֵל אָסוּר בְּשִׁפְחָה שֶׁהֻטְבְּלָה לְשֵׁם שִׁפְחוּת, בֵּין אִם הִיא שֶׁלּוֹ אוֹ שֶׁל אַחֵר.
וּלְאַחַר שֶׁשִּׁחְרְרוֹ רַבּוֹ אוֹ הִפְקִירוֹ, אוֹ שֶׁהִנִּיחַ לוֹ רַבּוֹ תְּפִלִּין, אוֹ שֶׁהָיָה רַבּוֹ שְׁלִיחַ צִבּוּר וּקְרָאוֹ לַעֲלוֹת לַתּוֹרָה, הֲרֵי הוּא כְּיִשְׂרָאֵל לְכָל דָּבָר.
אֲבָל אִם הוּא בְּעַצְמוֹ הֵנִיחַ תְּפִלִּין לִפְנֵי רַבּוֹ אוֹ קָרָא לְפָנָיו בַּתּוֹרָה, לֹא יָצָא לְחֵרוּת.
וְאִם הִשִּׂיאוֹ רַבּוֹ יִשְׂרְאֵלִית, אוֹ אֲפִלּוּ הוּא בְּעַצְמוֹ נְשָׂאָהּ לִפְנֵי רַבּוֹ, תּוֹפְסִין הַקִּדּוּשִׁין, דּוּדָאֵי שִׁחְרְרוֹ כֵּיוָן שֶׁהֵנִיחוּ לִשָּׂא יִשְׂרְאֵלִית.
וְכָל שֶׁכֵּן אִם הוּא נוֹשֵׂא שִׁפְחָתוֹ, שֶׁקִּדּוּשִׁין תּוֹפְסִין לוֹ בָּהּ.

אֵיזֶהוּ מַמְזֵר? זֶה הַבָּא עַל אַחַת מִכָּל הָעֲרָיוֹת, בֵּין מֵחַיָּבֵי מִיתוֹת בֵּית דִּין בֵּין מֵחַיָּבֵי כְּרִיתוּת, חוּץ מֵהַבָּא עַל הַנִּדָּה שֶׁאֵינוֹ מַמְזֵר אֲפִלּוּ מִדַּרְבָּנָן.

כָּתַב הָרַמְבַּ"ם: הָיָה בַּעֲלָהּ בִּמְדִינַת הַיָּם וְיָלְדָה, הֲרֵי זֶה בְּחֶזְקַת מַמְזֵר, שֶׁאֵין הַוָּלָד מִשְׁתַּהֶה בִּמְעֵי אִמּוֹ יוֹתֵר מִשְּׁנֵים עָשָׂר חֹדֶשׁ.
וּבַעַל הֲלָכוֹת גְּדוֹלוֹת כָּתַב שֶׁאֵינוֹ בְּחֶזְקַת מַמְזֵר, שֶׁאָנוּ תּוֹלִין לוֹמַר שֶׁמָּא בְּצִנְעָא בָּא וּבָעַל.

אֵשֶׁת אִישׁ שֶׁיָּצָא עָלֶיהָ קוֹל שֶׁהָיְתָה מְזַנָּה תַּחַת בַּעֲלָהּ וְהַכֹּל מְרַנְּנִים אַחֲרֶיהָ, אֵין חוֹשְׁשִׁין לְבָנֶיהָ שֶׁמָּא הֵם מַמְזֵרִים, שֶׁרֹב בְּעִלּוֹת תּוֹלִין בַּבַּעַל.
אֲבָל הִיא בְּעַצְמָהּ חוֹשְׁשִׁין לָהּ מִשּׁוּם זוֹנָה.
וְאִם הִיא פְּרוּצָה בְּיוֹתֵר, חוֹשְׁשִׁין אַף לַבָּנִים.

הָאִשָּׁה שֶׁהָלַךְ בַּעֲלָהּ לִמְדִינַת הַיָּם, וְנִשְׁאַת וַהֲרֵי בַּעֲלָהּ קַיָּם, הַוָּלָד מֵהַשֵּׁנִי מַמְזֵר גָּמוּר וּמֻתָּר בְּמַמְזֶרֶת.
וְאִם הָרִאשׁוֹן חָזַר וּבָא עָלֶיהָ וְיָלְדָה, הוּא מַמְזֵר מִדַּרְבָּנָן, וְאָסוּר בְּמַמְזֶרֶת גְּמוּרָה וּמֻתָּר בְּמַמְזֶרֶת דְרַבָּנָן כַּיּוֹצֵא בּוֹ.

מִי שֶׁחֶצְיוֹ עֶבֶד וְחֶצְיוֹ בֶּן חוֹרִין הַבָּא עַל אֵשֶׁת אִישׁ, הַוָּלָד מַמְזֵר.
וְכָתַב הָרַמְבַּ"ם שֶׁאָסוּר אֲפִלּוּ בְּשִׁפְחָה, מִשּׁוּם צַד כַּשְׁרוּת שֶׁבּוֹ. וּבָנָיו כָּמוֹהוּ לְעוֹלָם.

יִשְׂרָאֵל שֶׁנָּשָׂא מַמְזֶרֶת אוֹ מַמְזֵר שֶׁנָּשָׂא יִשְׂרְאֵלִית, הַוָּלָד מַמְזֵר לְעוֹלָם.

גּוֹי וְעֶבֶד שֶׁבָּאוּ עַל הַמַּמְזֶרֶת, הַוָּלָד מַמְזֵר.
וְאִם בָּאוּ עַל בַּת יִשְׂרָאֵל, הַוָּלָד כָּשֵׁר, בֵּין בִּפְנוּיָהּ בֵּין בְּאֵשֶׁת אִישׁ, וּפָגוּם לַכְּהֻנָּה.

מַמְזֵר הַבָּא עַל גּוֹיָה הַוָּלָד גּוֹי, וְאִם נִתְגַּיֵּר הֲרֵי הוּא כְּיִשְׂרָאֵל.
וְאִם בָּא עַל שִׁפְחָה, הַוָּלָד עֶבֶד.
נִשְׁתַּחְרֵר - הֲרֵי הוּא כִּשְׁאַר עֶבֶד הַמְּשֻׁחְרָר.
לְפִיכָךְ מַמְזֵר נוֹשֵׂא שִׁפְחָה לְכַתְּחִלָּה לְהַתִּיר בָּנָיו, שֶׁיִּשְׁתַּחְרְרוּ וְיִהְיוּ מֻתָּרִים בְּיִשְׂרָאֵל.

גֵּר וְעֶבֶד מְשֻׁחְרָר מֻתָּרִין בְּמַמְזֶרֶת, וְכֵן מַמְזֵר מֻתָּר בְּגִיֹּרֶת וּבִמְשֻׁחְרֶרֶת, וְהַוָּלָד מַמְזֵר.
וַאֲפִלּוּ הָיְתָה הוֹרָתוֹ וְלֵדָתוֹ בִּקְדֻשָּׁה, כְּגוֹן שֶׁהָיָה אָבִיו גֵּר וְנָשָׂא גִּיּוֹרֶת, אֲפִלּוּ הָכֵי מֻתָּר בְּמַמְזֶרֶת.
וְדַוְקָא עַד עֲשָׂרָה דּוֹרוֹת, אֲבָל מִכָּאן וָאֵילָךְ אָסוּר, שֶׁכְּבָר נִשְׁתַּקֵּעַ מִמֶּנּוּ שֵׁם גֵּרוּת וְיָבוֹאוּ לוֹמַר יִשְׂרָאֵל נוֹשֵׂא מַמְזֶרֶת.

גֵּר שֶׁנָּשָׂא בַּת יִשְׂרָאֵל אוֹ יִשְׂרָאֵל שֶׁנָּשָׂא גִּיּוֹרֶת, הַוָּלָד הוּא כְּיִשְׂרָאֵל לְכָל דָּבָר.

מַמְזֵר נוֹשֵׂא מַמְזֶרֶת.
בַּמֶּה דְּבָרִים אֲמוּרִים? - בְּשֶׁשְּׁנֵיהֶם וַדָּאִין, אֲבָל אִם הָאֶחָד וַדַּאי וְהַשֵּׁנִי סָפֵק, אוֹ אֲפִלּוּ שְׁנֵיהֶם סָפֵק, אֲסוּרִים זֶה בָּזֶה, דְּשֶׁמָּא הָאֶחָד מַמְזֵר וְהַשֵּׁנִי אֵינוֹ מַמְזֵר.

וְכֵיצַד סָפֵק מַמְזֵר? כְּגוֹן שֶׁבָּא מִסָּפֵק עֶרְוָה, שֶׁבָּא אָבִיו עַל אִשָּׁה שֶׁנִּתְקַדְּשָׁה סָפֵק קִדּוּשִׁין אוֹ שֶׁנִּתְגָּרְשָׁה סָפֵק גֵּרוּשִׁין.

יְבָמָה שֶׁלֹּא שָׁהֲתָה אַחֵר בַּעֲלָהּ שְׁלֹשָׁה חֲדָשִׁים וְנִתְיַבְּמָה וְיָלְדָה, סָפֵק בֶּן תִּשְׁעָה לָרִאשׁוֹן אוֹ בֶּן שִׁבְעָה לָאַחֲרוֹן, הַוָּלָד כְּשַׂר, וְהַשֵּׁנִי הוּא סָפֵק מַמְזֵר.

פְּנוּיָה שֶׁנִּתְעַבְּרָה וְיָלְדָה - אִם אֵינָהּ לְפָנֵינוּ לְבוֹדְקָהּ, אוֹ שֶׁהִיא שׁוֹטָה אוֹ אִלֶּמֶת, הֲרֵי זֶה סָפֵק מַמְזֵר.
וַאֲפִלּוּ אִם אוֹמֶרֶת 'שֶׁל פְּלוֹנִי הוּא' - שֶׁהוּא וַדַּאי מַמְזֵר, אֲפִלּוּ הָכֵי אֵינוֹ אֶלָּא סָפֵק, אֲפִלּוּ מוֹדֶה אוֹתוֹ פְּלוֹנִי שֶׁנִּבְעֶלֶת לוֹ, כְּשֵׁם שֶׁזִּנְּתָה עִם זֶה כָּךְ זִנְּתָה עַם אַחֵר.
וְאִם אוֹמֶרֶת 'לְכָשֵׁר נִבְעַלְתִּי' - נֶאֱמֶנֶת וְהַוָּלָד כָּשֵׁר, וּמִכָּל מָקוֹם אֵין אָנוּ מַחֲזִיקִין אוֹתוֹ כִּבְנוֹ וַדַּאי לְיוֹרְשׁוֹ, אֲבָל חוֹשְׁשִׁין לִדְבָרֶיהָ וְאָסוּר בַּקְּרוֹבוֹת אוֹתוֹ פְּלוֹנִי.

אֲרוּסָהּ שֶׁנִּתְעַבְּרָה וְהִיא בְּבֵית אָבִיהָ - אִם הִיא אוֹמֶרֶת שֶׁמֵּהָאָרוּס נִתְעַבְּרָה, אִם הוּא מוֹדֶה אוֹ שֶׁאֵינוֹ בְּפָנֵינוּ, הַוָּלָד כָּשֵׁר.
וְאִם אֵינוֹ מוֹדֶה אֶלָּא מַכְחִישָׁה שֶׁאֵינוֹ מִמֶּנּוּ, הָוֵי מַמְזֵר וַדַּאי.
וְאִם אֵינָהּ בְּפָנֵינוּ לִשְׁאֹל אוֹתָהּ, אוֹ שֶׁאוֹמֶרֶת 'אֵינִי יוֹדַעַת מִמִּי הוּא' - הָוֵי סָפֵק מַמְזֵר.
וְהָאִשָּׁה אֵינָהּ בְּחֶזְקַת זוֹנָה, אֶלָּא נֶאֱמֶנֶת לוֹמַר לָאָרוּס נִבְעַלְתִּי, וַאֲפִלּוּ הוּא מַכְחִישָׁהּ.
וְאִם נִשֵּׂאת לְכֹהֵן לֹא תֵּצֵא, וְהַוָּלָד מִמֶּנּוּ כָּשֵׁר.
הָיוּ הָעָם מְרַנְּנִין אַחֲרֶיהָ שֶׁזִּנְּתָה עַם אֲרוּסָהּ וְעִם אֲנָשִׁים אֲחֵרִים, אַף עַל פִּי שֶׁבָּא עָלֶיהָ אֲרוּסָהּ בְּבֵית חָמִיו, הַוָּלָד סָפֵק מַמְזֵר, שֶׁכְּשֵׁם שֶׁהִפְקִירָה עַצְמָהּ לַאֲרוּסָהּ כָּךְ הִפְקִירָה עַצְמָהּ לַאֲחֵרִים.
וְאִם נִבְדְּקָה וְאוֹמֶרֶת 'לָאָרוּס נִבְעַלְתִּי' - הַוָּלָד כָּשֵׁר.

אֵשֶׁת אִישׁ שֶׁאוֹמֶרֶת עַל הָעֻבָּר שֶׁאֵינוֹ מִבַּעֲלָהּ, אֵינָהּ נֶאֱמֶנֶת לְפָסְלוֹ.
אֲבָל הָאָב שֶׁאוֹמֵר עַל הָעֻבָּר שֶׁאֵינוֹ מִמֶּנּוּ, אוֹ עַל אֶחָד מִבָּנָיו שֶׁאֵינוֹ בְּנוֹ, נֶאֱמָן לְפָסְלוֹ וְהוּא מַמְזֵר וַדַּאי.
וְאִם יֵשׁ בָּנִים לַבֵּן – אֵינוֹ נֶאֱמָן, שֶׁלֹּא הֶאֱמִינַתּוּ תּוֹרָה אֶלָּא עַל בְּנוֹ וְלֹא עַל בֶּן בְּנוֹ.
וְאִם הִיא אוֹמֶרֶת 'מִגּוֹי אוֹ מֵעֶבֶד נִתְעַבַּרְתִּי' - הַוָּלָד כָּשֵׁר, שֶׁאֵין הַבַּעַל יָכוֹל לְהַכְחִישָׁהּ בָּזֶה.

כָּתַב הָרַמְבַּ"ם: הָאוֹמֵר עַל עַצְמוֹ שֶׁהוּא מַמְזֵר, נֶאֱמָן לֶאֱסֹר עַצְמוֹ בְּבַת יִשְׂרָאֵל, וְאָסוּר בְּמַמְזֶרֶת, עַד שֶׁיִּוָּדַע בְּוַדַּאי שֶׁהוּא מַמְזֵר. וּבְנוֹ כָּמוֹהוּ.
וְאִם יֵשׁ לוֹ בְּנֵי בָּנִים, אֵינוֹ נֶאֱמָן לִפְסֹל בְּנֵי בָּנָיו, וְלֹא יִפְסֹל אֶלָּא לְעַצְמוֹ. עַד כָּאן.

אֲסוּפִי שֶׁנֶּאֱסַף מִן הַשּׁוּק – הָוֵי סָפֵק מַמְזֵר.
וּכְגוֹן שֶׁאֵין הוֹכָחָה שֶׁלֹּא הֻשְׁלַךְ לְשׁוּם מִיתָה.
אֲבָל אִם יֵשׁ הוֹכָחָה שֶׁלֹּא הֻשְׁלַךְ לְשׁוּם מִיתָה, בֵּין שֶׁיֵּשׁ הוֹכָחָה בְּגוּפוֹ - כְּגוֹן שֶׁהוּא מָהוּל, אוֹ שֶׁאֵיבָרָיו מְתֻקָּנִין וּמְיֻסָּדִין כְּמוֹ שֶׁעוֹשִׂין לַנְּעָרִים, אוֹ מָשׁוּחַ בְּשֶׁמֶן, אוֹ שֶׁשָּׂמוּ לוֹ כְּחֹל, אוֹ תָּלוּ לוֹ קָמֵיעַ, בֵּין שֶׁיֵּשׁ הוֹכָחָה בַּמָּקוֹם - כְּגוֹן שֶׁנִּמְצָא בְּמָקוֹם שֶׁרַבִּים מְצוּיִים שָׁם, אוֹ שֶׁתָּלוּי בָּאִילָן בְּמָקוֹם שֶׁאֵין הַחַיָּה מַגַּעַת שָׁם, אֵין בּוֹ מִשּׁוּם אֲסוּפִי, כֵּיוָן שֶׁחוֹשְׁשִׁין עָלָיו לְשׁוֹמְרוֹ, וְלֹא הֻשְׁלַךְ שָׁם אֶלָּא מִשּׁוּם רְעָבוֹן.

הָאֲסוּפִי - כָּל זְמַן שֶׁהוּא בַּשּׁוּק, בָּא אֶחָד וְאָמַר 'בְּנִי הוּא וַאֲנִי הִשְׁלַכְתִּיו', נֶאֱמָן.
וְכֵן אִם בָּאתָה אִשָּׁה וְאוֹמֶרֶת 'בְּנִי הוּא' - נֶאֱמֶנֶת.
אֲבָל לְאַחַר שֶׁנֶּאֱסַף מִן הַשּׁוּק, אֵינָן נֶאֱמָנִים, שֶׁכְּבָר הֻחְזַק בַּאֲסוּפִי.
וּבִשְׁנַת רְעָבוֹן, אֲפִלּוּ אַחַר שֶׁנֶּאֱסַף מִן הַשּׁוֹק, נֶאֱמָנִין, שֶׁמֵּחֲמַת רְעָבוֹן הֻשְׁלַךְ שָׁם.

נִמְצָא בְּעִיר שֶׁיֵּשׁ בָּהּ עוֹבְדֵי עֲבוֹדָה זָרָה - בֵּין שֶׁרֻבָּהּ עוֹבְדֵי עֲבוֹדָה זָרָה בֵּין שֶׁרֻבָּהּ יִשְׂרָאֵל, הֲרֵי זֶה סָפֵק גּוֹי לְעִנְיַן יוּחֲסִין, וְאִם קִדֵּשׁ אִשָּׁה צְרִיכָה גֵּט מִסָּפֵק. וּמִי שֶׁהֲרָגוֹ אֵינוֹ נֶהֱרַג עָלָיו.
הָיְתָה רֹב הָעִיר עוֹבְדֵי עֲבוֹדָה זָרָה - מֻתָּר לְהַאֲכִילוֹ נְבֵלוֹת.
רֻבָּהּ יִשְׂרָאֵל - מַחֲזִירִין לוֹ אֲבֵדָתוֹ כְּיִשְׂרָאֵל.
מֶחֱצָה עַל מֶחֱצָה - מִצְוָה לְהַחֲיוֹתוֹ כְּיִשְׂרָאֵל, וּמְפַקְּחִין עָלָיו אֶת הַגַּל בְּשַׁבָּת, וַהֲרֵי הוּא לְעִנְיַן נְזִיקִין כְּכָל סָפֵק מָמוֹן, וְהַמּוֹצִיא מֵחֲבֵרוֹ עָלָיו הָרְאָיָה.
כָּךְ כָּתַב הָרַמְבַּ"ם זַ"ל.
וְנִרְאָה דְּאַפִילוּ בְּרֹב עוֹבְדֵי עֲבוֹדָה זָרָה נָמִי מְפַקְּחִין עָלָיו הַגַּל בְּשַׁבָּתוְאֵין מְצֻוִּין עָלָיו לְהַחֲיוֹתוֹ וּלְפַרְנְסוֹ אֶלָּא בְּרֹב יִשְׂרָאֵל, וּלְעִנְיָן נְזִיקִין – אֲפִלּוּ בְּרֹב יִשְׂרָאֵל,אִם נָגַח תּוֹרָא דְּיִשְׂרָאֵל לְתוֹרָא דִּידֵהּ פָּטוּר וְאִם נָגַח תּוֹרָא דִּידֵהּ לְתוֹרָא דְּיִשְׂרָאֵל – פַּלְגָא מְשַׁלֵּם לֵיהּ, וְאִידָךְ פַּלְגָא אָמַר אַיְּתִי רְאָיָה דְלָאו יִשְׂרָאֵל אֲנָּא וְאֶתֵּן לְךָ, אֲפִלּוּ בְּמֶחֱצָה עוֹבְדֵי עֲבוֹדָה זָרָה וּמֶחֱצָה יִשְׂרָאֵל.

שְׁתֵּי נָשִׁים, אַחַת כְּשֵׁרָה וְאַחַת פְּסוּלָה, שֶׁיָּלְדוּ כְּאַחַת וְנִתְעָרְבוּ וַלְדוֹתֵיהֶן - נֶאֱמֶנֶת הַחַיָּה לוֹמַר 'זֶה בֶּן הַכְּשֵׁרָה וְזֶה בֶּן הַפְּסוּלָה', אוֹ אִם אַחַת כֹּהֶנֶת וְאַחַת יִשְׂרְאֵלִית אוֹ לְוִיָּה.
בַּמֶּה דְּבָרִים אֲמוּרִים? שֶׁלֹּא קָרָא עָלֶיהָ עַרְעָר, אֲבָל קָרָא עָלֶיהָ עַרְעָר, שׁוּב אֵינָהּ נֶאֱמֶנֶת.

כָּל אֵלּוּ הַסְּפֵקוֹת, כְּגוֹן סָפֵק מַמְזֵר וַאֲסוּפִי וּשְׁתוּקִי וְכוּתִי, אֲסוּרִים זֶה בָּזֶה, וְאִם נָשְׂאוּ יוֹצִיאוּ. וְהַוָּלָד כַּאֲבוֹתָיו. וְאֵין לָהֶם תַּקָּנָה אֶלָּא שֶׁיִּשְּׂאוּ מֵהַגֵּרִים, וְהַוָּלָד הוֹלֵךְ אַחַר הַפָּגוּם.
כֵּיצַד? - שְׁתוּקִי אוֹ אֲסוּפִי שֶׁנָּשָׂא גִּיּוֹרֶת אוֹ מְשֻׁחְרֶרֶת, אוֹ גֵּר אוֹ מְשֻׁחְרָר שֶׁנָּשָׂא שְׁתוּקִית וַאֲסוּפִית, הַוָּלָד שְׁתוּקִי וַאֲסוּפִי.

מַמְזֵרִים וּנְתִינִים וַדַּאי - מֻתָּרִים אֵלּוּ בְּאֵלּוּ.

כָּתַב הָרַמְבַּ"ם: יֵרָאֶה לִי שֶׁכָּל מְדִינָה שֶׁיֵּשׁ בָּהּ שִׁפְחָה אוֹ גּוֹיָה שֶׁרְאוּיָה לֵלֵד, הוֹאִיל וַאֲסוּפִי הַנִּמְצָא בָּהּ סָפֵק גּוֹי אוֹ עֶבֶד, כְּשֶׁיִּשָּׂא גִּיּוֹרֶת הֲרֵי זוֹ סָפֵק אֵשֶׁת אִישׁ, וְהַבָּא עָלֶיהָ פָּטוּר, שֶׁאֵין הוֹרְגִין מִסָּפֵק.
וְכֵן יֵרָאֶה לִי שֶׁהַשְּׁתוּקִי שֶׁנָּשָׂא אִשָּׁה שֶׁאֶפְשָׁר שֶׁתִּהְיֶה עֶרְוָה לוֹ, הֲרֵי הִיא כְּסָפֵק אֵשֶׁת אִישׁ, שֶׁאֵין קִדּוּשִׁין תּוֹפְסִים בַּעֲרָיוֹת.
וְאֵיזוֹ הִיא אִשָּׁה שֶׁאֶפְשָׁר שֶׁתִּהְיֶה עֶרְוָה עָלָיו? - כָּל אִשָּׁה שֶׁאָבִיהָ אוֹ אָחִיהָ קַיָּם כְּשֶׁנִּתְעַבְּרָה אִמּוֹ, וְכָל אִשָּׁה שֶׁנִּתְגָּרְשָׁה אוֹ נִתְאַלְמְנָה, שֶׁמָּא אֵשֶׁת אָבִיו הִיא אוֹ אֵשֶׁת אָחִי אָבִיו. עַד כָּאן.

וְדִין הַכְּתוּבָה אִם עָבְרָה וְנִיסֵּת אַחַת מֵאֵלּוּ לָאָסוּר לָהּ, יִתְבָּאֵר לְקַמָּן בְּדִין הַיּוֹצֵאת בְּלֹא כְּתוּבָה.